בית המשפט השלום בתל אביב-יפו גזר לאחרונה 65 חודשי מאסר על אישה שפרצה במרמה לבתי קשישים וגנבה מהם כסף ותכשיטים [ת"פ 4214-03-15]. הנאשמת איתרה דירות שבהן גרים קשישים, הציגה עצמה כעובדת ביטוח לאומי ותוך כדי השיחה הסתובבה בבית וגנבה כסף ותכשיטים מהקשישים. היא הודתה בשמונה מעשי שוד ונשלחה לחמש שנות מאסר, מאסר על תנאי ותשלום קנס.
הנאשמת הודתה בשורה של אישומים שונים הכוללים עבירות של התחזות בפני קשישים, פריצה לבתיהם וגניבת רכושם. כתב האישום מתאר כיצד נהגה להסתובב בין בניינים בגוש דן ואיתרה דירות שעליהן יש סטיקר של חברה המספקת לחצני מצוקה לגיל המבוגר. לאחר שאיתרה דירה ובה קשיש, דפקה על הדלת, הציגה עצמה כעובדת של ביטוח לאומי בעודה לובשת בגדי אחות. במהלך שיחתה עם הקשישים, יצאה לשירותים וגנבה כסף ותכשיטים בסך אלפי ₪.
הדיון בעניינה התקיים בבית משפט שלום בתל אביב-יפו בתאריך 05.12.17 בראשות כב' השופט שמאי בקר. תסקיר שירות המבחן ציין כי מדובר באישה בעלת עבר פלילי ואם חד הורית לילד. נמסר כי אם תשהה במאסר, יהיה הילד אצל הוריה תחת פיקוח אגף הרווחה. שירות המבחן המליץ על ענישה מוחשית שתהווה גורם הרתעתי משמעותי עבורה.
ב"כ המאשימה ציין כי מעשיה התרחשו כתוצאה מבצע כסף ולא כתוצאה מהתמכרות לסם. כמו כן הם התבצעו לאחר תכנון מדוקדק ולאחר הכנה מתאימה. התובעת ביקשה לקבוע מתחמי ענישה נפרדים לכל מקרה שיעמדו על 36-18 חודשי מאסר לכל מעשה שוד.
ב"כ של הנאשמת טען שמדובר באירוע מתמשך אחד ולכן יש לקבוע מתחם ענישה אחד. הוא ציין כי היא לא הייתה אלימה, לא עשתה שימוש בטכנולוגיה מיוחדת ולכן יש לקבוע כי מעשים אלה הם פריצה בלבד. כמו כן הדגיש שסה"כ הסכום שנגנב לא עולה על 15,000 ₪ וכי הנאשמת מעוניינת להחזיר לכל אחד מהקשישים בדיוק את הסכומים שגנבה. הוא ציין כי היא עם בעיות פסיכיאטריות וכי יש לאפשר לה לשקם את חייה.
השופט ציין כי הוויכוח בין התביעה לבין ההגנה אם מדובר באירוע אחד או בשרשרת אירועים אינו רלוונטי לענישה. החברה רואה בחומרה ניצול מצוקתם של קשישים ולכן יש להטיל על הנאשמת ענישה חמורה. אמנם נסיבותיה האישיות אינן פשוטות, במיוחד היותה אם חד הורית. עם זאת, לא טרחה הנאשמת בשנתיים שחלפו מאז הפריצות לפצות את קורבנותיה, על אף הכרזתה שתעשה כך. לאור חומרת מעשיה גזר עליה השופט 65 חודשי מאסר בפועל, מאסר על תנאי ותשלום קנס לכל אחד מקורבנותיה תוך 4 חודשים.
ב"כ המאשימה, מדינת ישראל: עו"ד שירי וידן.
ב"כ הנאשמת: עו"ד שי רודה.